|  |
| --- |
| **Skupina 1 – roľníci**  Prišli sme na územie Slovenska už pradávno, na konci doby kamennej. Usadili sme sa v nížinách a pahorkatinách Slovenska pokrytých dubovými, brezovými a pri riekach vŕbovými lesmi. Pre pestovanie poľnohospodárskych plodín sme potrebovali ornú pôdu. Preto sme museli lesy klčovať a vypaľovať. Ak sa naša pôda vyčerpala alebo na svahoch po dažďoch odplavila a úroda bola malá, vyrúbali sme ďalšie lesy. Drevo sme využívali aj na stavbu našich príbytkov a kúrenie. |
| **Skupina 2 – pastieri**  Spolu s roľníkmi sme sa usadili v nížinách a pahorkatinách Slovenska pokrytých lesmi. Menšie stáda dobytka (oviec, kôz, kráv a prasiat) sme pásli v blízkosti našich osád v riedkych, trávnatých lesoch, ale aj na pasienkoch, ktoré vznikli po vyrúbaní okolitých lesných porastov. Na pasienkoch sme vedeli lepšie ochrániť náš dobytok pred divými dravcami, ako sú vlky a medvede. Omnoho neskôr po nás (v 14. a 15. storočí) prišli do horských oblastí severného Slovenska rusínski pastieri – Valasi. Pásli svoj dobytok najmä na alpínskych lúkach – holiach, kde bol od jari do jesene dostatok sviežej trávy. Ak im tieto lúky nestačili, klčovali kosodrevinu aj vysokohorské lesy. Dnes sa už na pasienkoch pasie omnoho menej dobytka ako v minulosti a mnohé pasienky opäť zarastajú lesom. |
| **Skupina 3 – lesníci a drevorubači**  Ľudia nás vždy potrebovali. Zabezpečujeme pre nich drevo na kúrenie, výstavbu obydlí, výrobu náradia a rôznych predmetov z dreva. Postupne s rastom počtu obyvateľov a rastom spotreby dreva najmä v banských a priemyselných oblastiach sme rúbali lesy stále vo vzdialenejších a v neprístupnejších horských lokalitách. Na prepravu dreva z hôr sme využívali kone, vodné žľaby a plte. Lesy v okolí banských miest boli takmer vyťažené a zničené, lesných zvierat ubudlo. Uvedomili sme si, že lesy musíme nielen ťažiť, ale aj opätovne vysádzať a ochraňovať. Mnohé lokality Slovenska však zostali už navždy odlesnené a využívajú sa ako pasienky. |
| **Skupina 4 – developeri**  V súčasnosti ľudia radi oddychujú a dovolenkujú v horských oblastiach. Páči sa im krásna príroda, čistý vzduch, v zime množstvo snehu a príjemné teploty v lete. Na svoju dovolenku v horách sú ochotní minúť veľa peňazí. Najskôr sme na budovanie rekreačných oblastí (hotelov, zjazdoviek, parkovísk a pod.) využívali odlesnené lokality, tie už však nestačia a je potrebné vyrúbať okolité lesy, aby sme mohli budovať ďalšie a ďalšie zjazdovky a rozličné atrakcie pre turistov. |